НАЦРТ

ЗАКОНА О ИЗМЕНАМА И ДОПУНАМА ЗАKОНА

О МАТИЧНИМ KЊИГАМА

Члан 1.

У Закону о матичним књигама ("Сл. гласник РС", бр. 20/2009 и 145/2014) члан 1. мења се и гласи: „Овим законом уређују се врста и садржина матичних књига; Регистар матичних књига; надлежност за њихово вођење и решавање у управном поступку у области матичних књига; начин чувања матичних књига и списа и вршење увида у матичне књиге; обнављање матичних књига; упис у матичне књиге на основу исправа иностраног органа; врсте извода из матичних књига и издавање извода и уверења на основу матичних књига; размена и коришћење података из регистра матичних књига; услови за обављање послова матичара; надзор над применом прописа о матичним књигама и друга питања у вези с вођењем поступка који претходи упису у матичне књиге.“

Члан 2.

У члану 8. после става 2. додаје се став 3, који гласи: „Министарство ближе уређује критеријуме за образовање матичних подручја.“

Члан 3.

„У члану 10. став 2. брише се“.

Члан 4.

У члану 13. став 1. речи „је дужан“ замењују се речима „има право и дужност“.

Члан 5.

У члану 14. после става 1. додаје се став 2. који гласи: „ Запослени из става 1. овог члана може бити лице које има положен посебан стручни испит за матичара“.

Члан 6.

У члану 15. став 1. после речи „воде се“ додају се речи: “у електронском и папирном облику“ a речи „у два примерка“ бришу се.

У члану 15. после става 1. додаје се став 2. који гласи: “Матичне књиге у електронском облику воде се у Регистру матичних књига“.

Члан 7.

У члану 22. став 2. после речи „поднета“ додају се речи „електронским, писаним или усменим путем“, а речи „писмено или усмено“ бришу се.

Члан 22. став 3. мења се и гласи „О пријави поднетој усменим путем сачињава се записник на прописаном обрасцу.“

Члан 8.

У члану 24. став 1. после речи „књигу“ додају се речи ,,поводом пријаве поднете усменим путем“.

У члану 24. став 6. мења се и гласи: „Упис у матичну књигу у папирном облику матичар оверава својим потписом, а упис у матичну књигу у електронском облику, матичар дигитално потписује квалификованим електронским сертификатом, чиме се тај упис сматра закљученим.“

Члан 9.

„У члану 27. став 1. мења се и гласи: Ако матичну књигу у коју треба унети забелешку о промени податка о личном стању грађана (у даљем тексту: накнадна забелешка) води други матичар, матичар који је извршио упис дужан је да без одлагањадостави о томе електронски извештај у Регистар матичних књига матичару који води матичну књигу у коју треба унети накнадну забелешку."

У члану 27. став 2. после речи „унесе“ додају се речи „без одлагања“ a реч „одмах“, брише се.

У члану 27. став 3. после речи „Министарству“ додају се речи „без одлагања“ a реч „одмах“, брише се.

Члан 10.

У члану 31. после става 1. додаје се став 2. који гласи: ,,Изузетно од става 1. овог члана, ако је у Регистар матичних књига погрешно уписан податак због техничке или очигледне грешке или грешке у пријави, орган из члана 6. ст. 2 и 4. овог закона врши исправку грешке настале након закључења електронског уписа, а пре уписа у папирни облик, с тим да се датум и текст исправке бележи у оквиру Регистра матичних књига.“

Члан 11.

„Назив одељка 5. мења се и гласи: Регистар матичних књига“

Члан 12.

„Члан 33. мења се и гласи:Регистар матичних књига је јединствена база података о личном стању грађана која се води у електронском облику.

Министарство обезбеђује услове за вођење Регистра матичних књига, који може бити смештен и изван седишта министарства.“

Члан 13.

“Члан 34. мења се и гласи: Матичне књиге у Регистру матичних књига за текућу годину води матичар овлашћен за вођење матичне књиге у папирном облику.

Матичар је дужан да без одлагања, са уписом у Регистар матичних књига изврши упис у матичну књигу у папирном облику, односно са уписом у матичну књигу у папирном облику, без одлагања изврши упис у Регистар матичних књига.“

Члан 14.

„Члан 35. мења се и гласи: Министарство је дужно дa oбeзбeди нeпрeкиднo функциoнисaњe инфoрмaциoнoг систeмa фoрмирaњeм сeкундaрнe бaзe пoдaтaкa и сeкундaрнoг рaчунaрскoг систeмa, кojи мoрa бити удaљeн oд мeстa нa кoмe сe нaлaзи примaрни инфoрмaциoни систeм, чимe сe oбeзбeђуje кoнтинуитeт њeгoвoг рaдa у случajу пoплaвe, пoжaрa и другoг видa уништaвaњa.

Процедуре чувања, заштите и сигурности података у оквиру Регистра матичних књига ближе уређује министар.“

Члан 15.

После члана 35. додају се члан 35а и 35б који гласе:

„35а

Регистар матичних књига повезује се са службеним евиденцијама, односно регистрима у којима се воде подаци који се изворно уписују у матичне књиге, ако за то постоји правни основ и технички услови за повезивање са Регистром матичних књига.

Регистар матичних књига обезбеђује податке за потребе управних поступака из надлежности државних органа, органа аутономних покрајина, локалних самоуправа и имаоца јавних овлашћења.

35б

Министарство преузима податке из Регистра матичних књига потребне за редовно ажурирање евиденција и других електронских база података, која су у надлежности министарства, као и ради обраде, анализе података, (издавања података) и израде извештаја потребних за обављање послова из своје надлежности. “

Члан 16.

„Члан 36. мења се и гласи: Подаци, као и исправке података унетих у Регистар матичних књига чувају се у систему са датумом и временом уноса, као и подацима о матичару који је извршио унос, односно исправку података.“

Члан 17.

Члан 37. брише се.

Члан 18.

 “Члан 38. мења се и гласи: Матичне књиге у папирном облику чува матичар“.

Члан 19.

„У члану 41. став 1. мења се и гласи: Увид у матичне књиге, као и списе на основу којих је извршен упис у матичне књиге, дозволиће се лицу на које се ти подаци односе, супружнику, крвном сроднику у правој линији и лицу које је у другом степену крвног сродства у побочној линији, усвојитељу или старатељу, а другим лицима на начин и под условима утврђеним законом који уређује заштиту података о личности и законом који уређује права на приступ информацијама од јавног значаја.“

Члан 20.

“У члану 44. став 1. мења се и гласи: Ако се матична књига уништи или нестане, обнавља се на основу сачуваног облика матичне књиге на начин и у року који одреди министар.“

У члану 44. став 2. речи: “Ако су оба примерка матичне књиге уништена или нестала и зарез“ бришу се.

Члан 21.

После члана 45. додају се члан 45а и 45б који гласе:

„Члан 45а

 У матичну књигу рођених може се уписати податак о националној припадности.

Податак о нaциoнaлној припадности сe уписуje нa зaхтeв рoдитeља нa oснoву њихoвe заједничке изjaвe, која се уноси у пријаву из члана 47. став 1. овог закона, односно дате на записник, пред матичаром који води матичну књигу рођених.

Уколико један од родитеља није жив или није познат, други родитељ може одредити националну припадност детета.

Уколико се рoдитeљи не сагласе у пoглeду нaциoнaлне припадности дeтeтa, упис тог податка сe нeћe извршити, a дeтe стицањем пунoлeтствa мoжe трaжити дa сe изврши упис.

На промену или брисање податка о националној припадности детета сходно се примењују одредбе о упису.

Пунoлeтнo лице, кoмe у мaтичнoj књизи рoђeних ниje уписaн пoдaтaк о нaциoнaлној припадности или уколико жели да се тај податак брише или промени, мoжe то учинити нa oснoву изjaвe дaтe на записник прeд матичаром кojи вoди мaтичну књигу рoђeних.

Члан 45б.

У матичну књигу рођених може се уписати податак о промени пола на основу решења органа из члана 6. ст. 2 и 4. овог закона, које се доноси на основу прописане потврде здравствене установе.

Министар и министар надлежан за послове здравља споразумно прописују поступак издавања и образац потврде из става 1. овог члана.

45 в

У случајевима када у матичне књиге није уписан јединствени матични број грађана, орган из члана 6. ст. 2 и 4. овог закона преузима податке из службене евиденције јединствених матичних бројева грађана коју води министарство надлежно за унутрашње послове.

Подаци се преузимају на основу упита, а према подацима из извода из матичне књиге рођених.

Податак о јединственом матичном броју грађана уписаће се у матичне књиге само ако је орган на несумњив и неспоран начин утврдио да се тај податак односи на лице за које се врши упис. “

Члан 22.

У члану 47. став 1. после речи „установа“ додају се речи:“ електронским путем“, а после речи „обрасцу“ додају се речи: „а без одлагања и путем поште“.

„У члану 47. после става 1. додаје се нови став 2. који гласи: По извршеном упису на основу електронски поднете пријаве обавештава се лице на кога се тај упис односи, а матичар доставља извод из матичне књиге рођених.

Досадашњи став 2. постаје став 3. “

Члан 23.

У члану 60. став 1. после речи „матичару“ речи „усмено и писмено“ бришу се.

Члан 24.

У члану 61. после става 1. додаје се нови став 2. који гласи: „Чињеницу смрти лица које је умрло у здравственој установи дужна је да пријави здравствена установа електронским путем на прописаном обрасцу, а без одлагања и путем поште.“

Досадашњи став 2. постаје став 3. и у њему речи „здравственој установи и зарез“ бришу се.

Члан 25.

У члану 63. после става 1. додаје се нови став 2. који гласи: „Ако је лице умрло у здравственој установи, потврду о смрти здравствена установа издаје електронским путем, а без одлагања и путем поште.“

 Досадашњи став 2. постаје став 3.“

Члан 26.

После члана 69. додаје се члан 69а који гласи:

„Члан 69а

Дипломатско-конзуларно представништво, у ком су вођене матичне књиге по ранијим прописима, наставља да у те књиге уписује забелешке о промени података о личним стањима грађана (накнадне забелешке) и исправци грешке, сходно одредбама овог закона.“

Члан 27.

Члан 72. мења се и гласи: ,, Дипломатско-конзуларно представништво води матичне књиге у Регистру матичних књига, а води и чува матичне књиге у папирном облику.“

Члан 28.

„Члан 73. мења се и гласи: Ако се матична књигакоја се води у дипломатско-конзуларном представништву у папирном облику, уништи или нестане, обнавља се на основу података из Регистра матичних књигана начин и у року који одреди министар надлежан за спољне послове.“

Члан 29.

У члану 76. после става 3. додају се нови ставови 4. и 5. који гласе:

„Ако на подручју, на којем је настала чињеница рођења, закључења брака или смрти држављанина Републике Србије, Република Србија нема дипломатско-конзуларно представништво, пријава за упис ових чињеница подноси се преко најближег дипломатско-конзуларног представништва.

Дипломатско-конзуларна представништва из става 3. и 4. овог члана пријаву за упис чињенице рођења, закључења брака и смрти држављана Републике Србије настале ван њене територије прослеђују електронским путем надлежном органу из члана 6. ст. 2 и 4. овог закона, а без одлагања и путем поште уз достављање извода из става 2. овог члана.

Досадашњи став 4. постаје став 6.“

Члан 30.

У члану 81. став 1. речи „изворнику матичне књиге“ замењују се речима „у Регистру матичних књига“.

 „Регистру матичних књига“, а речи „ изворнику матичне књиге“ бришу се.

У члану 81. став 2. брише се.

Досадашњи став 3. постаје став 2, мења се и гласи: „ Изводе из става 1. овог члана може издати овлашћени матичар, односно овлашћено лице из члана 70. овог закона, за било које матично подручје општине, односно града, односно града Београда, односно дипломатско-конзуларног представништва.“

После става 2. додаје се став 3. који гласи: „.Уверења која се издају на основу матичних књига које воде органи из члана 6. ст. 2. и 4. овог закона, издаје овлашћени матичар.“

Члан 31.

Члан 84. брише се.

Члан 32.

У члану 85. после става 3. додају се ставови 4. и 5. који гласе: „Надзор над спровођењем овог закона у делу који се односи на матичне књиге које се воде у дипломатско-конзуларним представништвима врши министарство надлежно за спољне послове.

Инспекцијски надзор врши Управни инспекторат преко Генералног инспектората министарства надлежног за спољне послове.“

Члан 33.

У члану 86. став 1. после тачке 9) додају се тачке 9а) – 9г), и гласе:

„9а) начин уписа податка о националној припадности, као и о промени пола;

9б) начин исправке грешке из члана 31. став 2. овог закона;

9в) критеријуме за одређивање матичних подручја из члана 8. став 3. овог закона;

9г) прoцeдурe чувaњa, зaштитe и сигурнoсти пoдaтaкa у oквиру Регистра матичних књига из члана 35. став 2, као и чување исправки података унетих у Регистар матичних књига из члана 36. овог закона;

У члану 86. став 2. после речи „иностранству “ додају се речи: „садржину записника о одређивању или промени националне припадности.“

Члан 34.

У члану 87. став 3. тачка 2) мења се и гласи: „без одлагања не поступи у складу са чланом 34. став 2. овог закона;“

У члану 87. став 3. после тачке 2) додају се тачке 2а) и 2б) и гласе:

„2а) без одлагања не поступи у складу са чланом 27. овог закона, односно не унесе накнадну забелешку или исправку у Регистар матичних књига и у папирни облик матичне књиге;

2б) не изврши упис личног имена припадника националне мањине према језику и правопису припадника националне мањине (члан 17. став 1.).“

У члану 87. после става 3. додаје се став 4. који гласи:

„Новчаном казном до 300.000 динара казниће се за прекршај орган из члана 6. ст. 2. и 4. овог закона уколико не обезбеди вођење матичних књига у Регистру матичних књига закључно са 30.06.2018. године.“

Прелазне и завршне одредбе

Члан 35.

Централни систем за електронску обраду и складиштење података и чување другог примерка матичних књига, у складу са новим функционалностима, мења назив у регистар матичних књига.

Органи из члана 6. ст. 2. и 4. овог закона обезбедиће техничке услове за вођење матичних књига у регистру матичних књига за сва матична подручја за која се, у складу са одлуком о матичним подручјима, воде матичне књиге до почетка примене овог закона.

Члан 36.

Одлуку о чињеници рођења, закључења брака и смрти и променама у вези са том чињеницом, надлежни орган из члана 28. овог закона, дужан је да достави регистру матичних књига (надлежном матичару) ради уписа у матичну књигу, електронским путем, у року од 12 месеци од дана почетка примене овог закона.

Члан 37.

Упис податка о промени пола у матичну књигу рођених из члана 45б овог закона, може се ивршити тек пошто се претходно реше питања везана за лично име, јединствени матични број грађана, постојање брака, постојање усвојења и старатељства и друга права која проистичу из закона који регулише породичне односе, а која се уписују у матичне књиге.

Члан 38.

Министарство надлежно за послове здравља ће обезбедити услове за издавање електронске потврде о смрти у року од 12 месеци од дана почетка примене овог закона.

Члан 39.

Док се не стекну технички и други услови за електронско повезивање дипломатско-конзуларних представништава са регистром матичних књига из члана 72. овог закона, други примерак матичних књига чува се и води у министарству надлежном за спољне послове у складу са одредбама закона о матичним књигама („Службени гласник РС“, бр. 20/09 и 145/14).

Члан 40.

Док се не стекну услови за поступање дипломатско-конзуларних представништава на начин описан у члану 76. пријаве за упис чињеница рођења, брака или смрти прослеђиваће се само у папирном облику.

Члан 41.

Ако су оба примерка матичне књиге која су су се водила по ранијим прописима потпуно или делимично уништена или нестала обновиће се у складу са прописима који су били на снази до почетка примене овог закона.

Члан 42.

Подзаконски прописи из члана 86. овог закона биће донети до почетка примене овог закона.

Члан 43.

Овај закон ступа на снагу осмог дана од дана објављивања у "Службеном гласнику Републике Србије", а примењује се почев од 01.01.2019.године, изузев одредаба чл. 45а и 45б овог закона, које ће се примењивати почев од 01.07.2019. године.

**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење овог закона садржан је у одредби члана 97. тачка 2. Устава Републике Србије, којим је прописано да Република Србија уређује и обезбеђује поступак пред судовима и другим државним органима, као и одредби члана 42. став 2. Устава којом је прописано да се прикупљање, држање, обрада и коришћење података о личности уређују законом.

Поред тога, уставни основ у делу који се тиче могућности уписа податка о националној припадности представља и одредба члана 47. Устава према којој је изражавање националне припадности слободно и нико није дужан да се изјашњава о својој националној припадности, члана 79. став 1. Устава према којој припадници националних мањина имају право на изражавање своје националне припадности, као и члана 21. Устава, према којој је забрањена свака дискриминација, непосредна или посредна, по било ком основу, а нарочито по основу расе, пола, националне припадности.

**II. РАЗЛОЗИ ЗА ДОНОШЕЊЕ ЗАКОНА**

Један од приоритетних циљева Владe jeсте успостављање модерне, уређене, ефикасне и делотворне државе. У том смислу, увођење информационих технологија у рад јавне управе, односно у вођење службених евиденција је предуслов за развој ефикасне управе. Сагледане у том контексту, одредбе важећег Закона о матичним књигама било је потребно усагласити са савременим тенденцијама. Пре свега, потреба за изменама и допунама Закона утврђена је Закључком Владе број: 021-11839/2016 од 15.12.2016. године којим је усвојен План приоритетних активности за смањење административних терета у Републици Србији 2016-2018. године. Наведеним актом, се између осталог, указује на неопходности унапређења стања у области матичних књига у погледу новог концепта вођења матичних књига, односно као један од циљева наводи се потпуни прелазак на рад у вођењу матичних књига у централном систему матичних књига – Регистру матичних књига. Регистар ће служити не само као регистар података о личном стању грађана, него и као апликација за уписивање свих чињеница у матичне књиге која ће се водити у електронској форми. Матичари ће имати обавезу да све уписе (чињенице рођења, брака или смрти и друге законом предвиђене чињенице и промене у вези са њима врше у централном систему. Циљ је и да се све пријаве које подносе институције (здравствене установе и друге) врше и електронски, што знатно олакшава рад матичара.

Поред тога, Акционим планом за остваривање права националних мањина предвиђена је обавеза допуне Закона о матичним књигама ради уређења начина уписа податка о националној припадности у матичну књигу рођених.

У смислу напред наведеног, изменaма и допунaма Закона о матичним књигама предвиђена су следећа решења:

- обавеза јединица локалних самоуправа да пређу на рад (вршење уписа) у Регистар матичних књига, што укључује и комплетирање преноса података у Регистар;

- прописивање критеријума за образовање матичних подручја;

- обавеза здравствених установа да све пријаве (рођење, смрт) подносе и електронским путем;

- могућност уписа податка о националној припадности у матичну књигу рођених;

- могућност уписа промене пола у матичну књигу рођених;

- јасно дефинисање круга лица која могу остварити увид у матичне књиге;

- унификација решења о вођењу матичних књига у дипломатско-конзуларним представништвима и у Републици Србији;

- издавање извода и матичних књига без обзира на месну надлежност сада постаје правило и проширује се и на дипломатско-конзуларна представништва Републике Србије у иностранству;

Дакле, сврха законских измена и допуна се састоји у успостављању јединствене базе података који се уписују у матичне књиге, поједностављењу процеса уписа у матичне књиге, подизању нивоа ефикасности и уједначеног поступања органа у пракси. Такође, њима се обезбеђује уштеда времена за грађане – кориснике услуга, као и уштеда времена и људских ресурса за ЈЛС.

**III. ОБЈАШЊЕЊЕ ПОЈЕДИНАЧНИХ РЕШЕЊА**

У Нацрту закона о изменама и допунама Закона о матичним књигама као основна новина предвиђа се успостављање Регистра матичних књига у коме ће се јединствено водити матичне књиге у електронском облику, уз писани облик матичних књига, те обезбедити јединствен регистар о личном стању грађана, могућност коришћења и размене података који су садржани у њему, обавезна електронска пријава у законом одређеним ситуацијама, могућност уписа податка о националној припадности и промени пола, те прецизно дефинисање круга лица која могу остварити увид у матичне књиге, ~~те~~ а сходно новом систему вођења, издавање извода из матичних књига у свим матичним подручјима, као и дипломатско-конзуларним представништвима. Овим законом се обезбеђује сигурност електронске базе података, те обавеза локалних управа да обезбеде услове за рад у Регистру матичних књига. Увођењем Регистра матичних књига створен је правни основ за ефикасно функционисање електронске управе у области матичних књига, повезивање службених евиденција у погледу којих су постојале значајне разлике и противречности, олакшан приступ јавним евиденцијама, али у исто време самим законом је гарантовано да ће то бити у складу са законским решењима која гарантују приступ информацијама од јавног значаја и заштиту података о личности.

**Основне одредбе (члан 1)**

**Члан 1. Нацрта закона** – С обзиром на то да је обезбеђење јединственог вођења матичних књига, у електронском облику основни предмет измена и допуна, у Нацрту се, поред питања која су и до сада била предмет уређивања, члан 1. Закона допуњује, те се као предмет уређивања наводи и Регистар матичних књига, те начин размене и коришћења података садржаних у Регистру.

**Заједничке одредбе (чл. 2 – 10)**

**Члан 2. Нацрта закона** - Имајући у виду да се уводи јединствено вођење матичних књига у електронском облику у свим матичним подручјима, члан 8. Закона се мења, те је као услов образовања матичних подручја предвиђено обезбеђење одговарајућих критеријума. Нацрт закона прописује да се матична подручја образују одлуком скупштине општине, града и града Београда, по прибављеном мишљењу Министарства надлежног за послове управе, под условом да су обезбеђени одговарајући критеријуми за рад у Регистру матичних књига. Критеријуме ближе уређује Министарство. Они се могу односити на испуњење техничких, кадровских и других услова, одговарајући број корисника, просторни опсег и слично, што се уређује подзаконским актом, те онемогућава оснивање матичних подручја без обезбеђења првенствено техничких, а затим и других претпоставки за ефикасно вођење матичних књига на начин који је уређен овим законом. Поред тога, предвиђа се и могућност да се за једно матично подручје одреди и више матичара. Уместо потпуно слободне процене локалних скупштина о потреби за образовањем одређеног броја матичних подручја, које се могло правдати другачијим начином вођења, без потребе за обезбеђењем специфичних услова, нова решења предвиђају да Министарство ближе уређује критеријуме за образовање матичних подручја, те даје претходно мишљење о њиховој испуњености приликом доношења одлуке општинске, односно градске скупштине или Скупштине града Београда о образовању матичног подручја. Мишљење Министарства о одлуци локалне скупштине треба да се темељи на усаглашености са утврђеним критеријумима у наведеном подзаконском акту. Наиме, одређивање матичних подручја не би требало потпуно препустити арбитрерној оцени локалних скупштина. Основни разлог за то је промена концепта њиховог вођења и нужност постојања одговарајућих услова техничког карактера, те се као суштински критеријум у одлучивању намеће оспособљеност за вођење ових послова, одређени број корисника ових јавних услуга, територијали основ и сл. Имајући у виду стање и навике у доношењу одлука на локалном нивоу, могло би се доћи у ситуацију да се тај фактор не узима у обзир на задовољавајући начин, те да одлука о броју матичних подручја узима у обзир другу врсту потреба, а не оне које произилазе из законом утврђеног начина вођења. За једно матично подручје се одређује један или више матичара и један или више њихових заменика, који добијају овашћење за обављање послова матичара од министра надлежног за послове управе уз испуњеност законом прописаних услова. (члан 2). Брише се одредба према којој се изузетно може одредити да матичне књиге за више матичних подручја води један матичар, јер није сагласна са новим решењима према којима се прописују критеријуми за образовање матичних подручја, а матичар добија овлашћење да обавља послове матичара (члан 3).

Досадашња обавеза матичара да се да се стручно усавршава и да учествује у свим облицима стручног усавршавања које организује Министарство је дефинисана као његово „право и дужност“, чиме се врши терминолошко усклађивање са одредбама закона који регулишу државну управу, државне и службенике у органима локалних самоуправа и аутономних покрајина (члан 4). Поред тога, у случају спречености матичара или његовог заменика да обављају послове, привремено ће исте обављати лице које на предлог функционера који руководи органом из члана 6. ст. 2. и 4. Закона о матичним књигама овластити Министар. Законом о изменама и допунама се, имајући у виду све специфичности ових послова и услове које њихово обављање нужно подразумева, предвиђа обавеза да и то лице има положен посебан стручни испит за матичара (члан 5).

Најзначајнија и суштинска новина у Нацрту закона представља решење према коме се матичне књиге воде у електронском и папирном облику, с тим да се матичне књиге у електронском облику воде у Регистру матичних књига. Регистар матичних књига је дефинисан као јединствена база података о личном стању грађана који се води електронским путем. На овај начин се обезбеђује јединствен регистар података о личном стању грађана који се, сходно Закону, уносе у матичне књиге, олакшава њихово вођење и коришћење, обезбеђује већи ниво тачности, те доступности грађанима. Електронско вођење матичних књига представља највећи домет у примени електронске управе, са бројним предностима, са становишта ефикасности, употребљивости, економичности, али и сигурности, уз истовремено задржавање папирног облика, чиме се обезбеђује максимална сигурност, као и тачност и поузданост система вођења матичних књига. За матичне књиге које се воде у папирном облику задржавају се стара решења о начину вођења и закључења (члан 6).

У Основним одредбама се наводи да пријава може бити поднета електронским, писаним и усменим путем, али, имајући у виду разлоге доношења овог закона, те потребу за електронским вођењем података у јединственом регистру, као прва могућност пријаве података који се уписују у матичне књиге наводи се пријава електронским путем, с тим да се она у другим деловима Нацрта, у вези са одређеним ситуацијама, предвиђа као обавезна. То се првенствено односи на пријаве које врше надлежни органи и здравствене установе. Дакле, генерално се задржавају сва три начина пријаве, али се у неким случајевима у вези са субјектима који је врше, предвиђају специфична решења (члан 7).

Имајући у виду вођење матичних књига и у јединственој електронској бази, предвиђено је да упис у папирни облик матичне књиге матичар оверава својим потписом, а упис у електронском облику матичар дигитално потписује квалификованим електронским сертификатом, који је услов приступа и рада у електронском систему, чиме се тај упис сматра закљученим (члан 8).

Сходно електронском начину вођења матичних књига и постојању јединственог Регистра, на основу кога се и врше издавања извода, те олакшане комуникације између матичара и потребе за потпуном ажурношћу података, регулисан је и начин уписа накнадне забелешке овим путем, са обавезом матичара да при сваком упису, без одлагања о томе доставља електронски извештај у Регистру матичару који води матичну књигу у коју треба унети накнадну забелешку. Ако матичар који је извршио упис води и матичну књигу у коју треба унети накнадну забелешку, дужан је да накнадну забелешку унесе без одлагања, а најкасније следећег радног дана (члан 9).

Нацрт закона задржава решење према ком грешке у матичним књигама које су уочене после закључења уписа, матичар може исправити само на основу решења надлежног органа (градске, односно општинске управе). Међутим, закон предвиђа изузетак од овог правила који је детерминисан електронским начином вођења и могућношћу грешака које прате нови начин пријаве, као и електронског уписа, које не би требало да воде непотребном спровођењу управног поступка и губитку времена. Дакле, уколико је погрешно уписан податак због техничке или очигледне грешке или грешке у пријави, надлежни орган, без доношења решења, врши исправку грешке настале након закључења електронског уписа, а пре уписа у папирни облик, уз обележавање времена и текста исправке, које се чувају у систему, чиме се обезбеђује потребан ниво сигурности и могућност контроле и евентуалне заштите (члан 10).

**Регистар матичних књига (чл. 11-16)**

Као најважније унапређење постојећих решења може се сматрати прецизније регулисање електронског вођења матичних књига - Регистра матичних књига. Регистар матичних књига представља јединствену базу података о личном стању грађана која се води у електронској форми. Његово обезбеђење и функционисање за циљ има да обезбеди јединственост, модернизацију, као и рационализацију система вођења матичних књига које, као такво, може бити уподобљено и компатибилно са вођењем других евиденција, односно регистара. На овај начин се, уз постојање одговарајућег правног основа, омогућава већа употребљивост података који се уписују у матичне књиге, њихова ажурност и тачност. Вођење матичних књига у Регистру и папирном облику замењује старо решење о вођењу матичних књига у два примерка (изворник и други облик), чиме се укидају сва решења која су пратила стари концепт вођења, односно уређивала су питања која се тичу другог примерка матичних књига (члан 11 и 12).

Матичне књиге у Регистру матичних књига за текућу годину води матичар овлашћен за вођење матичне књиге у папирном облику. С обзиром на то да се матичне књиге воде у електронском и писаном облику, а зависно од тога да ли је пријава релевантног податка електронска, писана или усмена, матичар је дужан без одлагања по упису у регистар матичних књига извршити упис у матичну књигу која се води у папирном облику, односно без одлагања по упису у матичну књигу у папирном облику, извршити упис у Регистар матичних књига, чиме се обезбеђује њихова уједначеност и ажурност оба облика уписа. Коришћење формулације „без одлагања“ за циљ има да обезбеди сукцесиван упис у оба облика, непосредно један после другог, без протека времена између два уписа, односно са минималним протеком када то околности одређеног случаја нужно наметну, што је санкционисано и у одговарајућим казненим одредбама. Услед евентуалних тешкоћа техничког карактера (функционисање електронског система, спреченост матичара и сл.) није целисходно предвидети истовременост уписа, која ни технички није изводљива, те се, имајући у виду казнене одредбе које санкционишу сваки случај неоправданог одлагања другог уписа, обезбеђује да се оно изврши у најкраћем могућем року, по правилу непосредно после првог уписује се други без протека времена (члан 13).

За обезбеђење, несметано и континуирано функционисање и заштиту овог система је одговорно Министарство државне управе, на начин који ће подзаконским актима бити ближе уређен. Решењима о секундарној бази података и ближем уређивању процедура чувања, заштите и сигурности података у Регистру, обезбеђује се највећи ниво сигурности система, који у свим ситуацијама његовог угрожавања може несметано да функционише. На овај начин се, поред обезбеђења веће сигурности система и података, прегледности и доступности, обезбеђује и могућност јединствености система вођења јавних евиденција, олакшава се размена и коришћење податка који се изворно воде у матичним књигама, те елиминишу бројни проблеми практичне природе у остваривању права, вођењу управних поступака пред органима државне управе, аутомних покрајина, локалне самоуправе и имаоцима јавних овлашћења. То је од суштинске важности за рационалније остваривање права, ефикасније вођење управних поступака. Поред тога, јасно је наглашена одговорност надлежног министарства за успостављање и функционисање Регистра матичних књига, што подразумева и обезбеђење сложених техничких претпоставки за функционисање система.

Закон назначава неопходност постојања одговарајућег правног основа за увезивање различитих регистара, као и заштиту података о личности (у складу са чланом 42. Устава). Министарство надлежно за послове управе је, сходно одредбама овог закона, дужно да обезбеди непрекидно функционисање информационог система које подразумева нужност формирања секундарне базе података и секундарног рачунарског система. Тај систем, због потреба веће сигурности, мора бити удаљен од места на коме се налази примарни информациони систем. На тај начин се, поред обезбеђења сигурности система, обезбеђује и континуитет његовог рада, за случај поплаве, пожара и другог облика угржавања функционисања система. Поред тога, министар ближе уређује процедуре чувања, заштите и сигурности података у оквиру регистра матичних књига (члан 14).

Регистар матичних књига повезује се са службеним евиденцијама, односно регистрима у којима се воде подаци који се изворно уписују у матичне књиге, ако за то постоји правни основ и одговарајући технички услови за повезивање са Регистром. Регистар на овај начин обезбеђује и податке за потребе управних поступака из надлежности државних органа, органа аутономних покрајина, локалних самоуправа и ималаца јавних овлашћења, чиме се врши усклађивање решења са одредбама Закона о општем управном поступку. На овај начин се може олакшати вођење управних поступака и положај странке у поступку, а истовремено обезбеђује већи ниво правне сигурности, јер се неретко дешавало да између различитих регистара, услед неажурирања података у њима и међусобног неусаглашавања, постоји неподударање, посебно у делу који се односи на податке који се изворно уписују у матичне књиге. Употребљивост података који су уписани у матичне књиге, уз одговарајући правни основ и испуњене техничке препоставке, се подиже на већи ниво, чиме се избегава непотребно губљење времена и трошкови до којих може доћи у вези са утврђивањем чињеница које се већ воде у јавном регистру. Неопходно постојање правног основа обезбеђује да не дође до неовлашћеног коришћења или злоупотребе података који се налазе у Регистру, односно онемогућава њихово коришћење у сврхе које нису предвиђене законом. Такође, Министарство преузима податке из Регистра матичних књига потребне за редовно ажурирање евиденција и других електронских база података, које су у надлежности министарства, као и ради обраде, анализе података, (издавања података) и израде извештаја потребних за обављање послова из своје надлежности (члан 15).

**Чување матичних књига и увид у матичне књиге (чл. 17-19)**

Нови начин вођења матичних књига – у електронском и папирном облику – налаже и другачија решења о начину чувања и увида у матичне књиге, те се укидају решења о чувању различитих примерака у постојећим решењима. Укидају се одредбе према којима се изворник матичне књиге и други примерак матичне књиге не смеју чувати у истој згради (члан 17). Матичне књиге у папирном облику чува орган из члана 6. Закона о матичним књигама (општинска, градска управа, градска управа града Београда), (члан 18), док се електронски облик уређује у делу о Регистру матичних књига.

Значајна новина у Нацрту закона је јасно дефинисање круга лица која могу остварити увид у матичне књиге и списе. Потреба за обезбеђењем веће правне сигурности и заштитом података о личности, чије је угрожавање идентификовано у пракси кроз крајње либералан приступ старих решења у погледу права на увид у матичне књиге, што може довести до злоупотребе података који се у њих уписују, условила је ограничење круга лица која могу остварити увид у матичне књиге и одговарајуће списе у вези са њима. Увид у матичне књиге, као и списе на основу којих је извршен упис у њих, према одредбама овог закона, дозволиће се лицу на које се ти подаци односе, супружнику, крвном сроднику у правој линији (преци и потомци неограничено) и крвном сроднику који је у другом степену сродства у побочној линији (браћа и сестре), усвојитељу, старатељу, а другим лицима на начин и под условима утврђеним законом који уређује заштиту података о личности и законом који уређује права на приступ информацијама од јавног значаја. На овај начин матичар унапред недвосмислено зна коме може дозволити увид, односно издати извод, уместо остављања могућности процене о блискости и повезаности лица са лицем на које се ти подаци односе (члан 19).

**Обнављање матичних књига (чл. 20)**

Евентуана могућност уништења или нестанка матичне књиге је уређенатако да се она обнавља на основу сачуваног примерка матичне књиге, а задржава старо решење да начин и рок обновљања одређује министар. Имајући у виду постојање папирног облика и Регистра матичних књига као јединствене електронске базе, те постојање секундарне базе и прописаних начина чувања који су претходно описани, који онемогућавају угрожавање електронског система, јасно је да није замислива ситуација у којој би оба примерка могла бити уништена, те се ово решење првенствено односи на папирни облик, с тим да његово обнављање не би могло да представља проблем.

**Матична књига рођених (чл. 21-23)**

Једно од најзначајнијих питања које постаје предмет регулисања овог закона, јесте могућност уписа податка о националној припадности у матичну књигу рођених. Ово питање до сада није било регулисано, нити је овај податак могао бити унет у матичну књигу. Имајући у виду Уставом утврђени концепт слободе националног изражавања (чл. 47. став 1. Устава), Акционим планом за остваривање права националних мањина предвиђена је обавеза допуне Закона о матичним књигама ради уређења начина уписа податка о националној припадности у матичну књигу рођених (мера 1.2). Полазећи и од потребе усклађивања међу законима који регулишу права припадника националних мањина, уношење податка о националној припадности у све јавне евиденције и регистре по принципу добровољности представља најзначајнију новину у делу о матичним књигама рођених. Закон се определио за либералан приступ овом питању, према коме је овај податак факултативан, уписује се на захтев, сагласном вољом родитеља, који заједничком изјавом на записник одређују националну припадност детета. У одсуству сагласности тај податак се не може унети. Право је пунолетног лица да тај податак промени или унесе, ако није претходно унет. Свака могућност ограничавања промене или уноса не би била у складу са уставним концептом овог права. Уношење податка о националној припадности зависи искључиво од воље родитеља и воље пунолетног лица, које се може определити да уписани податак избрише, промени или да га упише уколико то није био случај. Сваки облик ограничења ових могућности била би супротна уставном концепту слободе националног изјашњавања. Право на упис податка о националној припадности се остварује изјавом датом на записник пред матичаром који води матичну књигу рођених. Уношење овог податка ће условити промену у обрасцу матичне књиге рођених, а подразумеваће и могућност упознавања родитеља о праву на уношење овог податка (члан 21, Закона о изменама и допунама Закона о матичним књигама којим се уноси члан 45а).

Уочавајући да је у пракси присутна ситуација у вези са променом пола, Законом је уведена и могућност њеног евидентирања, која је услов за остваривање великог броја других права. Непостојање одговарајућег решења доприноси правној несигурности лица која се определе за ову правно признату могућност. Иако је ово једно најсложенијих питања које повлачи читав низ материјалноправних и процесних импликација, мера законског уређења је остала на нижем, али неопходном нивоу, предвиђајући услове под којима се промена пола може унети, акте или исправе који се у ту сврху доносе, односно издају, те упућивање у прелазним одредбама на неопходне материјалноправне претпоставке које морају бити испуњене, као што је промена ЈМБГ-а, брачни статус или друга права из области породичних односа. На овај начин је створена могућност која је у ингеренцији и опсегу матичних књига, а чија ће пуна реализација зависити од прописа који уређују само питање промене пола, као и друга релевантна питања која из ње произлазе. Законом је прописано да се упис промене пола врши на основу решења матичара које се доноси на основу потврде здравствене установе, чији образац и поступак издавања споразумно прописују министар надлежан за послове управе и министар надлежан за послове здравља. Такође, Нацрт закона предвиђа да у случајевима када у матичне књиге није уписан јединствени матични број грађана, орган из члана 6. ст. 2 и 4. овог закона преузима податке из службене евиденције јединствених матичних бројева грађана коју води министарство надлежно за унутрашње послове. Подаци се преузимају на основу упита, а према подацима из извода из матичне књиге рођених. Податак о јединственом матичном броју грађана уписаће се у матичне књиге само ако је орган на несумњив и неспоран начин утврдио да се тај податак односи на лице за које се врши упис (чл. 21).

Рођење детета у здравственој установи дужна је да пријави здравствена установа електронским путем на прописаном обрасцу, али она је дужна да без одлагања изврши пријаву путем поште, чиме се задржава решење о пријави писаним путем (чл. 22). Да би се обезбедио већи ниво сигурности у погледу уписа пријављених чињеница, као и благовременост поступања матичара, Нацрт закона предвиђа, због дефинисаних начина пријаве који у пракси могу произвести одређени ниво неизвесности (електронска пријава), да се по сваком извршеном упису у матичну књигу рођених на основу електронски поднете пријаве обавештава лице на које се тај упис односи, а матичар доставља извод из матичне књиге рођених, чиме се се том лицу чини погодност и обезбеђује уштеда у времену и избегавају трошкови (чл. 22).

**Матична књига умрлих (чл. 24-26)**

 Иако су у заједничким одредбама предвиђена три начина пријаве чињеница које се уписују у све матичне књиге, пријава чињенице смрти од стране здравствене установе представља специфичност. Стога се, као сувишне, изостављају одредбе о „усменом и писменом“ начину пријаве чињенице смрти, јер је обухваћена заједничким одредбама који уређују пријаву чињеница које се уписују у матичне књиге (члан 24). Основна новина у овом делу представља увођење обавезне електронске пријаве чињенице смрти лица уколико је она наступила у здравственој установи, на прописаном обрасцу (члан 25), као и издавање потврде о смрти електронским путем на прописаном обрасцу. Нацртом се задржава и пријава писаним путем (путем поште, без одлагања), уз пријаву електронским путем (члан 25) чиме се повећава ниво сигурности.

**Матичне књиге у дипломатско-конзуларним представништвима (чл. 26-28)**

Изменама и допунама Закона предвиђено је да дипломатско–конзуларна представништва Републике Србије у иностранству, у оквиру овлашђења која имају, воде матичне књиге у Регистру матичних књига.

Додаје се члан 69а према којем дипломатско-конзуларно представништво, у ком су вођене матичне књиге по ранијим прописима, наставља да у те књиге уписује забелешке о промени података о личним стањима грађана (накнадне забелешке) и исправци грешке, сходно одредбама овог закона (члан 26). Укидају се одредбе о другом примерку матичних књига, а додаје да матичне књиге дипломатско-конзуларних представништава воде се у Регистру матичних књига, а матичне књиге у папирном облику воде се и чувају у дипломатско-конзуларном представништву (члан 27). У случају уништења или нестанка папирног облика матичне књиге она се обнавља на основу Регистра, на начин и у року који одреди министар надлежан за спољне послове (члан 28). До обезбеђења услова за вођење матичних књига, прелазним одредбама је предвиђено вођење по старим решењима.

**Упис у матичне књиге на основу исправа иностраних органа (чл. 29)**

У случају да дипломатко-конзуларног представништва нема у држави у којој је настала чињеница рођења, брака или смрти, пријава ће се подносити преко најближег представништва. Она се прослеђује електронским путем надлежном матичару у Републици Србији, а до стицања услова за то пријављивање ће се вршити у писменој форми.

Нацртом је предвиђено и да дипломатско-конзуларна представништва пријаву за упис чињенице рођења, брака или смрти држављанина Републике Србије настале ван њене територије прослеђују електронским путем надлежном матичару у Републици Србији, а без одлагања и у папирном облику. До стицања услова за прослеђивање електронске пријаве, прослеђиваће се само у папирном облику.

**Врсте извода из матичних књига и издавање извода и уверења на основу матичних књига (чл. 30)**

Значајну новину, сходно новом концепту вођења матичних књига, резултат обезбеђења јединствености регистра података о личном стању грађана и извода и уверења који се на основу њега издају представља решење према коме се изводи и уверења издају на основу података садржаних у Регистру матичних књига. Наиме, нова решења не познају изворник и други примерак матичне књиге, него Регистар, као централну базу података, у који се уписују подаци који се воде у матичним књигама, а који се води електронским путем и писани облик матичне књиге, између којих се обезбеђује јединственост и једновремени упис и ажурирање, те се члан 81. Закона о матичним књигама мења. У том смислу, од посебног значаја за грађане са становишта лакшег приступа матичним књигама и лакшег остваривања права јесте да се могућност издавања извода из матичних књига у свим матичним подручјима, без обзира на то у коме се од њих матична књига води, сада проширује и на дипломатско-ќонзуларна представништва. То је практична последица електронског вођења матичних књига и постојања јединственог, ажурираног и уредног система јавних евиденција о личном стању грађана. Код ових решења практично се потврђују све предности електронског вођења, односно употребе информационих технологија у вођењу јавних евиденција и постојања Регистра.

**Надзор (чл. 32)**

Надзор над спровођењем овог закона у делу који се односи на вођење матичних књига у дипломатско-конзуларним представништвима вршиће министарство надлежно за спољне послове. Инспекцијски надзор ће вршити управни инспекторат преко генералног инспектората овог министарства.

**Овлашћење за доношење подзаконских прописа (чл. 33)**

У циљу примене Закона, те остваривања свих ефеката који се очекују од његовог доношења, предвиђено је доношење више подзаконских прописа којима ће се ближе уредити поједина питања, углавном техничког карактера, од којих зависи правилна и потпуна примена Закона, а којима се обезбеђује већа сигурност система електронског вођења матичних књига и његово лакше функционисање. У његовим одредбама су јасно назначена питања која захтевају ближе уређење, те одређени рокови за њихово доношење у прелазним одредбама. Реч је углавном о правилницима или упутствима којима ће министарство ближе уредити читав низ појединачних питања која не спадају у законску материју, јер би њиховим нормирањем путем закона његов текст био непотребно оптерећен, а уз то, као чисто техничка питања, подложна су чешћим променама. Подзаконским прописима се ближе уређује начин уписа податка о националној припадности, промени пола, начин исправки грешака пре уписа у папирни облик, а наког закључења електронског уписа, процедуре чувања, заштите и сигурности података у оквиру Регистра, чување исправки података који су унети у Регистар, критеријуми за образовање матичних подручја, садржину записника о одређењу или промени податка о националној припадности.

**Казнене одредбе (чл. 34)**

Предвиђају се нове казнене одредбе саобразненовом концепту вођења матичних књига, односно обавези матичара у вези са вођењем различитих облика матичних књига.

 Новчаном казном у износу од 50.000 динара казниће се за прекршај матичар уколико без одлагања не унесе сваку наредну забелешку или исправку без одлагања у Регистар и у папирни облик матичне књиге, као и обрнуто.

 Такође, прекршај је уколико се не омогући упис личног имена према језику и правопису припадника националне мањине.

 За прекршај ће се казнити и градска или општина управа, односно градска управа града Београда уколико не обезбеде вођење матичних књига у Регистру, у прописаном року.

**Прелазне и завршне одредбе**

У прелазним и завршним одредбама је утврђена одложна примена Закона о изменама и допунама Закона о матичним књигама (члан 43). Имајући у виду да је испуњење одговарајућих техничких услова неопходна претпоставка за његову примену, она ће почети након обезбеђења услова за упис у Регистар матичних књига.

Централни систем за електронску обраду и складиштење података и чување другог примерка матичних књига прераста у Регистар матичних књига, те је прописан рок у којем су општинске, градске и градска управа града Београда дужни да обезбеде техничке услове за упис података у Регистар матичних књига за сва матична подручја у којима се оне воде (члан 35). Такође, надлежни органи који су по одредбама Закона дужни да електронским путем пријављују податке који се уписују у Регистар ту обавезу ће извршавати у року од 12 месеци од почетка примене Закона (члан 36).

Како се путем уписа у матичну књигу не би прејудицирала питања материјалноправног карактера, упис податка о промени пола ће бити могућ тек кад се претходно реше питања јединственог матичног броја грађана, постојања брака, усвојења и старатељства, као и друга права која се тичу породичних односа, а која се уписују у матичне књиге (члан 37).

Здравствене установе ће у року од 12 месеци од почетка примене овог закона обезбедити услове за пријаву чињенице смрти електронским путем и издавање електронске потврде о смрти, јер већина здравствених установа још увек такве услове не обезбеђује (члан 38), те се пријављивање смрти и издавање потврде о смрти врши само писаним путем.

С обзиром на то да ће повезивање дипломатско-конзуларних представништава са Регистром матичних књига, подразумевати дужи рок и додатне услове које ће бити потребно обезбедити, предвиђена је примена старих решења о вођењу другог примерка матичних књига. Он ће се водити и чувати у министарству надлежном за спољне послове (члан 39). До обезбеђења техничких услова за електронско прослеђивање, прослеђивање пријава за упис чињенице рођења, брака или смрти на начин описан у члану 76. Закона ће се вршити само писаним путем (члан 40).

Предвиђена је и примена појединих решења која се стављају ван снаге овим законом у одређеним ситуацијама - у случају да су уништена или нестала оба примерка матичних књига, која су се водила по ранијим прописима, обновиће се према прописима који су на снази до почетка примене новог закона (члан ~~4~~1).

Такође, прописан је и рок у коме ће се донети подзаконски прописи, који су услов за примену одређених решења (члан 42).